

20-02-2012

**Legepladser får eget magasin**

***For første gang i Danmark udkommer der nu et magasin specielt om legepladser, udendørs fitness og parkour. Målgruppen er kommuner, klubber, foreninger og ikke mindst landets boligselskaber.***

Danske boligselskaber investerer hvert år millioner i nye legepladser, boldbaner, fitness og et væld af andre faciliteter. Det samme gør kommuner, klubber og foreninger. Men hidtil har de været henvist til produktkataloger og hjemmesider, når de har forsøgt at få et overblik. Det laver et nyt magasin nu om på. For her er det boligselskaberne selv, der kommer til orde.

"Vores mål er at sætte en ny dagsorden, hvor legepladser ikke er noget, man anskaffer af pligt, men tværtimod ser som et aktiv for boligselskabet i det lange perspektiv," siger Sara Eklund fra Uno Koncept, redaktør af det nye Uno Magasin. "Vi lever af at sælge legepladser, men vil gerne inspirere til, at man løfter blikket og ser potentialet i at tænke i nye baner – uanset hvem der i sidste ende skal levere løsningen. Derfor har vi talt med nogle af dem, der har gjort det godt."

Artiklerne i Uno Magasinet kommer vidt omkring. Der er boligselskabet i Albertslund, hvor nye legepladser har givet en årlig besparelse på 300.000 kr. i kraft af mindre hærværk. Der er det store byggeri i Ringsted, hvor de gik fra tomme lejligheder til ventelister takket være ambitiøse fællesfaciliteter. Og der er visionære arkitekter, som indretter utraditionelle motionspladser midt på Nørrebro.

"Legepladser og motionsredskaber kan være nøglen til at skabe ny fremdrift og en ny kultur blandt beboerne, og derfor er vi gået på opdagelse blandt nogle af dem, der ikke lige har valgt standardløsninger, men er gået deres egne veje og haft succes med det. Det har vi samlet i magasinets artikler og illustreret det med masser af billeder.

Uno Magasinet bliver sendt ud sammen med bladet Boligen, men man er altid velkommen til at ringe efter et eksemplar, hvis man ikke har fået det," understreger redaktør Sara Eklund.

For yderligere information:

Sara Eklund, marketingchef, Uno Koncept A/S

70 20 60 70, 23 29 25 55, e-mail: se@uno.dk

Kenneth Lyngsøe, adm. direktør, Uno Koncept A/S

70 20 60 70, 21 29 60 71, e-mail: kl@uno.dk

*Uno Koncept A/S er en dansk ejet virksomhed, der forhandler legeredskaber, parkudstyr og udendørs fitness fra flere af Europas største og førende producenter. Virksomheden er etableret i 2004 og har siden starten haft fokus på at yde vores kunder enestående sortiment, rådgivning, kvalitet og service. Uno er udtryk for en filosofi, hvor vi i ét og alt går efter de enestående løsninger. Vi yder en unik service og ser hver opgave som en enkeltstående udfordring, der skal have individuel behandling. Derfor er vores navn ikke tilfældigt valgt.
Det er ikke grebet ud af luften, men er selve essensen af vores forretning.
Uno blev kåret som gazelle virksomhed i 2010.*